Sportivul antrenat de Aurel Chelariu și Simona Aruș a câștigat toate meciurile categoriei de greutate -73 kg înainte de limită. Colega sa de la CSM Bacău, Ștefania Olaru s-a laureat vice-campioană națională la o categorie superioară de vârstă
Un nou titlu de campion pentru Andrei Buga, un nou succes în contul secției de judo a CSM Bacău. Campion balcanic Under 18 la -66 kg în 2023, Andrei s-a laureat campion național Under 21 la categoria de greutate -73 kg cu ocazia turneului final derulat weekendul trecut, în Sala "Olimpia" din Ploiești. Sportivul care a împlinit 18 ani în ianuarie a defilat la toate meciurile avute, câștigând prin Ippon și primind aplauze la scenă deschisă.
Practic, Buga a fost de neoprit la finala ploieșteană. Asta deși, așa cum remarca antrenorul Aurel Chelariu, "au mai fost încercări prin penalizări nefondate din partea unor arbitri, dar fără succes". Din păcate, penalizările imaginare dictate de arbitri au reușit să-l oprească din drumul către o medalie pe fratele mai mic al lui Andrei, Ștefan Buga (17 ani), clasat al cincilea la -55 kg.
"Indiferent de rezultat, Ștefan rămâne medaliatul nostru", au punctat antrenorii CSM Bacău, Aurel Chelariu și Simona Aruș. Pe lângă reușita lui Andrei Buga, cei doi tehnicieni au mai avut parte de o satisfacție majoră la Naționalele U21: titlul de vice-campioană națională cucerit de Ștefania Olaru la -70 kg. Interesant este că Ștefania, judoka născută în 2007, a cucerit argintul la o categorie superioară de vârstă, Under 21, în condițiile în care la U18 se oprise pe locul 5 cu ocazia finalei derulate recent, la Satu Mare.
În fine, de notat că, în urma înjumătățirii bugetului CSM Bacău, ca urmare a deciziei luate de Primărie, toți cei trei sportivi care au reprezentat clubul municipalității la finala CN U21 de la Ploiești, campionul Andrei Buga, vice-campioana Ștefania Olaru și ocupantul locului 5, Ștefan Buga și-au plătit din propriul buzunar transportul, cazarea și masa.
Din fericire, următoarele finale de Campionat Național, cele de U14 și U16 se vor desfășura, chiar la finalul acestei săptămâni (16-17 martie), în Sala Sporturilor "Narcisa Lecușanu" din Bacău. În felul acesta, sportivii CSM Bacău vor putea face economii. Sigur, nu la medalii!